**Urare**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Șchiopătând la ușa mare

Cu-o metanie și-o cruce,

Greierele îți aduce,

Doamne, binecuvântare.

Gânduri line,

Spice coapte,

Doniți pline:

Miere, smirnă, must și lapte.

Să-ți aducă binele

Clipele: albinele.

Ca balta și miriștea

Să-ți răspundă liniștea.

Bună pază,

Scăpărată dintr-o stea,

Precurata-i albă rază

Casei candelă să stea.

Și să te-asculte norocul

Ca un câine, în tot locul.

Cântec, stihuri și povești…

Măre, Doamne, să trăiești!